Detektor har taget fat i en række medlemmer af Det Internationale Havundersøgelsesråd, ICES, for at høre, om Maria Gjerdings påstand i P1 Morgen er korrekt.

FAKTA OM ICES Det Internationale Havundersøgelsesråd, ICES, er et netværk af forskere og rådgivere, der ifølge Miljøministeriet giver uvildig, upolitisk rådgivning om fiskeri til eksempelvis EU og regeringer. Flere danske forskere er en del af ICES. Kilde: Miljø- og Fødevareministeriet

Vi har talt med fire medlemmer, og de afviser alle, at ICES har sagt eller mener, at fiskebestandene i Østersøen er "tæt på kollaps", og at "vi er tæt på at efterlade et dødt hav til dem, der kommer efter os".

Du kan læse, hvad de fire medlemmer siger her:

1 - Rådgivningen fra ICES har ikke benyttet ordet kollaps i beskrivelsen af bestandsituationen for torsk i Østersøen. ICES beskriver heller ikke, at vi er tæt på at efterlade et dødt hav. Sådan lyder det fra Morten Vinther, der er seniorrådgiver ved DTU Aqua og medlem af den rådgivende forsamling i ICES. Han har været med til at udforme og godkende den rådgivning, der er givet fra ICES til EU-Kommissionen om fiskekvoter. 2 - I ICES’ rådgivning benyttes ikke ord som ’kollaps’ eller ’dødt hav. Sådan siger Jesper Boje, seniorforsker Ved DTU Aqua og observatør i ICES. 3 - Hvis man fisker for meget, kan man tømme havet. Det er der ingen, der er uenige i. Men især i Østersøen er der ingen indikationer på, at de fleste af vores bestande er på randen af kollaps – det er den anden vej rundt. Fiskeri forårsager ingen Armageddon i Østersøen lige nu at dømme ud fra ICES’ vurdering af bestandene. Sådan siger Massimiliano Cardinale, lektor ved Sveriges Lantbruksuniversitet og medlem af ICES Rådgivende Komité for Sverige. 4 Christopher Zimmermann, medlem af ICES’ Rådgivende Komité for Tyskland og direktør for Thünen Institute of the Baltic Sea siger, at den europæiske ål er den eneste ud af de 15 arter, der fiskes kommercielt i Østersøen, som man lige nu er bekymret for vil uddø inden for de næste årtier. Derudover siger han: For alle andre arter kan vi ikke drive dem i nærheden af udryddelse. Jeg er ked af at sige det, men påstanden om et tomt hav er nonsens."

Detektor har også talt Peter Grønkjær, der er lektor i marinbiologi på Aarhus Universitet. Han er ikke medlem af ICES, men har forsket i fisk og fiskeri i Østersøen de seneste 20 år.

Han vurderer, at den netop indgåede aftale i EU’s Ministerråd om næste års fiskekvoter i Østersøen ikke øger risikoen for, at fiskebestande kollapser - tværtimod:

- Jeg vil sige, vi er ret langt fra det, og vi bevæger os længere fra det. Det man har gjort her (med aftalen red.) er tæt på at være det modsatte. Det er et meget kraftigt skridt i retning af at sikre, at vi ikke efterlader et dødt hav. Det er en meget stor håndsrækning til fiskebestandene på bekostning af de fangstmuligheder, fiskerne har, siger Peter Grønkjær.

Eksperterne vurderer altså, at der ikke er belæg for, at “bestandene i Østersøen er tæt på kollaps, og at vi er tæt på at efterlade et dødt hav til dem, der kommer efter os.”

Når det er sagt, er nogle af bestandene i Østersøen i en dårlig tilstand. Det gælder særligt torsk i den østlige del af Østersøen og sild i den vestlige del af Østersøen. Derudover er den europæiske ål meget trængt.

Christopher Zimmermann fra ICES forklarer, at den europæiske ål og torsken i nogle områder i Østersøen kan betragtes som kollapset i videnskabelig forstand. Men “kollaps” betyder ikke, at en art er i risiko for at blive udryddet og efterlade et dødt hav, forklarer han.

- Når vi forskere taler om kollaps, betyder det, at en bestand ikke kan blive fisket bæredygtigt i en længere periode. Det betyder på ingen måde, at den vil blive udryddet, siger Christopher Zimmermann.

Aftale om fiskekvoter Her kan du se eksempler på, hvilken reduktion for 2020 sammenlignet med 2019 EU-Kommissionen foreslog, og hvad EU's fiskeriministre vedtog. Torsk i den vestlige del af Østersøen: 68 procent /60 procent

Sild i den vestlige del af Østersøen: 71 procent/ 65 procent ICES anbefalede nulfangst af torsken i den østlige del af Østersøen. Her besluttede EU's fiskeriministre, at erhvervsfiskere på fange 92 procent mindre i 2020 end i 2019. Kilde: Miljø- og Fødevareministeriet og ICES.

Inden forhandlingerne blandt EU’s fiskeriministre om fiskekvoter i Østersøen for 2020, havde EU-Kommissionen på baggrund af råd fra ICES anbefalet, hvor meget fiskekvoterne skulle reduceres med.

Fiskeriministrene endte med at reducere mindre, end Kommissionen havde lagt op til for at tage hensyn til fiskerne i Østersøen. Et faktum blandt andre Danmarks Naturfredningsforening har kritiseret.

Men selvom kvoterne ikke blev reduceret lige så meget, som ICES og EU-Kommissionen havde anbefalet, mener Christopher Zimmermann fra ICES, at aftalen vil forbedre situationen for både torsk og sild i Østersøen.

- De (ministrene for fiskeri red.) har ikke fulgt anbefalingen til punkt og prikke, men det er inden for usikkerhedsmarginen af vores vurdering, siger han.